Spesialenheten: Regner med at politiet avfyrte skudd mot bakeri på Torshov

Spesialenheten for politisaker sier at de regner med at politiet avfyrte skudd mot et bakeri på Torshov da de forsøkte å stanse ambulansekapreren tirsdag.

Bakeriet Backstube ligger i krysset Vogts gate – Hegermanns gate på Torshov. Ketil Blom Haugstulen

NTB

24. okt. 2019 14:14 Sist oppdatert 24. oktober 2019

– Vi regner med at skuddene ble avfyrt av politiet. Kripos har sikret åstedet og har funnet et prosjektil, sier etterforskningsleder Knut Wold i Spesialenheten i Øst-Norge til VG.

Wold forteller at de aktuelle betjentene har status som siktet fordi deres tjenestevåpen er tatt i beslag, men presiserer at det ikke foreligger formelle siktelser.

– Vi kommer også til å avhøre personer som var til stede på bakeriet, sier Wold.

Assisterende butikksjef Ricardo Calvar på bakeriet Backstube sa til NTB onsdag en politikule kan ha truffet bakeriet.

Episoden skjedde i forbindelse med at en bevæpnet mann på 32 år tirsdag kapret en ambulanse på Rosenhoff. Deretter fulgte en biljakt på Torshov, hvor politiet har bekreftet at de avfyrte skudd mot ambulansen for å få den til å stoppe.